text: Émilie du Châtelet, una dona que va canviar el món – ESPAI DE COEDUCACIÓ
  Aquesta dona políglota, d'elevada cultura artística i musical, va manifestar en les seves relacions afectives la mateixa llibertat de criteris que en tots els altres assumptes.
  Voltaire, un dels seus amants, va dir que era "un gran home l'únic defecte del qual era ser una dona".
  Gabrielle Émilie Le Tonnelier de Breteuil, marquesa del Châtelet (París, 1706–Lunéville, 1749) va tenir una àmplia formació en múltiples disciplines, cosa excepcional per a una dona en aquella època. Als dotze anys ja dominava l'espanyol, el llatí, l'italià, el grec i l'alemany; més endavant, publicà traduccions al francès d'obres teatrals i filosòfiques gregues. Fou educada en matemàtiques, literatura i ciència. També li agradava dansar; tocava el clavicèmbal, cantava òpera i era actriu aficionada.
  Als 19 anys es casà amb el marquès Florent-Claude de Châtelet, però després de néixer els seus 3 fills van viure vides separades. Émilie va tenir diferents amants, entre els quals Voltaire amb qui compartí troballes intel·lectuals. A la casa que compartien al camp van muntar una biblioteca de més de 20.000 volums i un petit teatre on es representaven les premières de les obres de Voltaire, de tal manera que es va convertir en un centre intel·lectual on es trobaven els literats i científics més prestigiosos i on, a diferència de les acadèmies oficials, les dones eren benvingudes. Després de trencar amb Voltaire, va tenir una nova relació, però en quedar embarassada als 43 anys, va morir poc després de donar a llum una nena.
  Al pròleg a La faula de les abelles de Bernard Mandevill, que ella mateixa havia traduït, Émilie de Châtelet va escriure:
  «Estic convençuda que la majoria de les dones o ignoren els seus talents per defecte de la seva educació, o els enterren per perjudici o falta de valor. (…) L'atzar em va fer conèixer gent de lletres que es va fer amiga meva. Vaig veure amb gran sorpresa que em paraven atenció. Aleshores vaig començar a creure que era una criatura pensant …"»
  Entre d'altres altres obres destacades, l'any de la seva mort completà la traducció al francès, amb un comentari propi, de la Principia Mathematica de Newton única traducció de l'obra al francès i vigent encara.
  Hi ha un cràter a Venus anomenat en honor seu.
  Émilie du Châtelet forma part de la iniciativa Mi científica favorita II i és reportada en una entrada d'aquest blog ( 6 / 12 / 2018) on es valora la seva publicació Dissertation sur la nature et la propagation du feu, basada en la seva investigació del foc, on va predir el que avui en dia es coneix com a radiació infraroja (1737).